Για σοβαρό περιστατικό που έλαβε χώρα στο Αιγαίο , έκανε λόγο ο πρωθυπουργός της Τουρκίας σε δηλώσεις του.

Σύμφωνα με τη «Ηurriyet», ο Μπιναλί Γιλντιρίμ ανέφερε ότι Έλληνες ανέβασαν σημαία σε «αμφισβητούμενη» βραχονησίδα την οποία και κατέβασαν Τούρκοι.

Ο Τούρκος πρωθυπουργός ισχυρίστηκε ότι σε μια «αμφισβητούμενη» νησίδα, οι Έλληνες ανέβασαν μια ελληνική σημαία, την οποία αμέσως κατέβασε η τουρκική ακτοφυλακή. Ο κ. Γιλντιρίμ σημείωσε ότι η Τουρκία είναι έτοιμη να απαντήσει σε κάθε προκληση και κάλεσε την Ελλάδα να αποφεύγει κάθε προκλητική κίνηση.

Ο κ. Γιλντιρίμ, απαντώντας σε ερωτήσεις δημοσιογράφων στην Κωνσταντινούπολη, είπε ότι “υπάρχουν βραχονησίδες που δεν είναι ξεκάθαρη η ιδιοκτησία τους. Βλέπουμε ότι γίνονται πρωτοβουλίες παρόμοιες με εκείνες των Ιμίων. Βλέπουμε ότι υπήρξε πρωτοβουλία στησίματος ελληνικής σημαίας στο νησί Ανθρωποφάγος (μικρό νησάκι στο νησί Φούρνοι). Οι δυνάμεις της ακτοφυλακής μας έκαναν την κατάλληλη παρέμβαση και σήκωσαν τη σημαία από εκεί”, ανέφερε.

Ο Τούρκος Πρωθυπουργός είπε ότι “ησυμβουλή μας προς την Ελλάδα είναι να μείνει μακριά από προκλήσεις που αυξάνουν την ένταση και να κινείται με βάση το δικαιο γειτονίας”. “Να μην θεωρεί κανείς ότι θα υποχωρήσουμε από τα κυριαρχικά δικαιώματα της χώρας μας. Είμαστε αποφασισμένοι να δώσουμε την απαραίτητη απάντηση σε αυτές τις ντε φάκτο καταστάσεις που πρόκειται να γίνουν”, ανέφερε.

Πηγές του υπουργείου Άμυνας της Ελλάδας, πάντως, σημειώνουν ότι δεν έχει καταγραφεί καμία τέτοια κίνηση και δεν καταλαβαίνουν σε ποιο περιστατικό αναφέρεται ο κ. Γιλντιρίμ. Σημειώνουν, πάντως, ότι διερευνούν όλα τα ενδεχόμενα.